ພວກປະທ້ວງ ທີ່ຮົງກົງ ສ່ວນນຶ່ງ ພາກັນໜີ ອອກຈາກ ບ່ອນປະທ້ວງໄປແລ້ວ
ພວກນັກສຶກສາຫລາຍຄົນ ແລະພວກລັດຖະກອນ ພົນລະເຮືອນ ກັບຄືນໄປເຮັດວຽກ ໃນວັນຈັນມື້ນີ້ .
ພວກລັດຖະກອນພົນລະເຮືອຮົງກົງ ກັບຄືນໄປເຮັດວຽກທີ່ ສຳນັກງານໃຫຍ່ຂອງລັດຖະບານຮົງກົງໃນວັນຈັນມື້ນີ້ ຂະ ນະທີ່ການປະທ້ວງຂອງພວກຫົວນິຍົມປະຊາທິປະໄຕ ທີ່ ເຮັດໃຫ້ຂົງເຂດຕົກຢູ່ໃນສະພາບເປ້ຍລ່ອຍມາອາທິດປາຍ ນັ້ນ ລົດລົງ ພວກພະນັກງານໄດ້ຮັບອະນຸຍາດ ໃຫ້ຜ່ານເຄື່ອງກີດກັນຖະໜົນຫົນທາງ ຂອງພວກປະທ້ວງເຂົ້າໄປ ໂດຍບໍ່ຖືກຢຸດ ທ່ານ Tim Fung ຊຶ່ງເປັນລັດຖະກອນຄົນນຶ່ງກ່າວວ່າ: ຈຳນວນພວກປະທ້ວງໄດ້ລົດລົງຢ່າງຫຼວງຫຼາຍໃນຄືນຜ່ານມາ ເຫຼືອພຽງຫຼາຍຮ້ອຍຄົນ ໃນອາທິດຜ່ານມານີ້ ພວກປະທ້ວງຫຼາຍໝື່ຄົນໄດ້ພາກັນໄປອັ່ງອໍເຕັມຖະໜົນຫົນທາງ ສາຍຕ່າງໆ ບ່ອນທີ່ໄດ້ເກີດການປະທະກັນກັບພວກຕຳຫຼວດ ຫຼາຍບັ້ນ ທາງການຮົງກົງ ໄດ້ປະກາດເອົາວັນຈັນມື້ນີ້ເປັນວັນເສັ້ນຕາຍ ໃຫ້ພວກປະທ້ວງອອກໄປຈາກຖະໜົນຫົນທາງ ເພື່ອໃຫ້ບັນດາທຸລະກິດ ໂຮງຮຽນ ແລະຫ້ອງການຕ່າງໆຂອງລັດ ຖະບານ ສາມາດເປີດເຮັດວຽກຄືນໄດ້ ໃນວັນອາທິດວານນີ້ ພວກປະທ້ວງນິຍົມປະຊາທິປະໄຕ ໄດ້ພາກັນຍົກຍ້າຍເຄື່ອງກີດ ຂວາງຖະໜົນ ຕັນທາງເຂົ້າຫາສຳນັກງານໃຫຍ່ຂອງລັດຖະບານໃນໃຈການເມືອງຮົງກົງ ອອກ ແລະພາກັນອອກຈາກເຂດນັ້ນໄປ ແຕ່ພວກປະທ້ວງປາກົດວ່າ ມີການແຕກແຍກກັນ ແລະມີບາງຄົນປະຕິຍານວ່າ ຈະບໍ່ຍອມໜີໄປໃສ ບັນດາຜູ້ນຳການປະທ້ວງຂອງນັກສຶກສາກ່າວວ່າ ພວກເຂົາເຈົ້າໄດ້ທຳການໂອ້ລົມກັບບັນດາເຈົ້າໜ້າທີ່ລັດຖະບານມາຫຼາຍເທື່ອ ກ່ຽວກັບຄວາມເປັນໄປໄດ້ ໃນການໂອ້ລົມສົນທະນາກັນຢ່າງເປັນທາງການ ກັບທ່ານ Carrie Lam ຫົວໜ້າກອງເລຂາລັດຖະບານຮົງກົງ ທີ່ໄດ້ຖືກແຕ່ງຕັ້ງ ໂດຍທ່ານ Leung Chun-ying ຫົວໜ້າບໍລິຫານຮົງກົງ ໃຫ້ເລີ້ມທຳການເຈລະຈາ ກັບພວກນັກສຶກສາ